Ego Hugo, dominus de Fischa, notum facio presentibus et futuris quod Gerardus miles, dominus de Eschos, sextam partam molendini quod est supra ipsam villam de Eschos, quam sextam partem dedit. Wiardus de Prees miles domui et fratribus Morimundi in puram elemosinam perpetuo possidendam, eisdem fratribus et domui supradicte in mea presencia laudavit, concessit et insuper perpetuo confirmavit. Preterea quedam que dictus Gerardus, dominus de Eschos, adversus dictam domum et fratres tunc habebat, scilicet de circulis quos acceperant in quodam nemore suo et gravamina et dampna que idem Gerardus incurrerat, ex placito quod fuerat inter ipsum et fratres supradictos pro quodam equo quem fratres Morimundi repetebant ab ipso, et pro dicta sexta parte molendini jamdicti quam idem Gerardus saisiverat, sepefatus Gerardus antedictis fratribus et domui penitus acquitavit. Et ne ipsi, fratres antedicti videlicet et miles memoratus, amodo pro predictis materiam habeant litigandi, ad instanciam utriusque partis presentes litteras sigilli mei robore communivi. Actum est hoc anno Domini millesimo ducentesimo quadragesimo octavo, mense aprili.